DA Den Europæiske Unions Tidende CE 65/172

(2004/C 65 E/189)

SKRIFTLIG FORESPØRGSEL E-2544/03

af Antonio Di Pietro (ELDR) til Kommissionen

(30. juli 2003)

Om: Infrastrukturarbejder i Partenios regionale naturpark

I Italien hører kommunerne Summonte og Ospedaletto d'Alpinolo (i Avellino-provinsen) ind under Partenios regionale naturparks perimeter, som er underlagt mangfoldige miljømæssige restriktioner.

Navnlig:

a) er hele Ospedaletto d'Alpinolo Kommunes territorium og den del af Summonte Kommunes territorium, som ligger oven over amtsvejen, som følge af deres særlige panoramiske skønhed blevet underlagt en særlig landskabs-/miljømæssig restriktion på grundlag af lov 1497/39;

b) er størstedelen af begge kommuners territorium, som er skovklædt, underlagt en landskabs- og miljømæssig restriktion på grundlag af artikel 1, litra g), i L. 431/85, samt en hydrogeologisk restriktion og en restriktion med henblik på hydraulisk og hydrogeologisk beskyttelse i henhold til den ekstraordinære plan til fjernelse af de mest betydelige risikosituationer, udstedt af vandmyndighederne med ansvar for floderne Volturno og Liri Garigliano;

c) indgår den højest beliggende del af de to kommuners territorium endvidere i stedet af fællesskabsbetydning — cod. IT 8040006 — kaldet »Dorsale Monti del Partenio«, der er underlagt direktiv 92/43/EØF (1) og artikel 5 i dekret nr. 357 af 8/9/97 udstedt af den italienske præsident.

Til trods for disse restriktioner og i modstrid med bestemmelserne i artikel 3, stk. 6, i direktiv 92/43/EØF, er de kommunale administrationer i Ospedaletto d’Alpinolo og Summonte — ifølge midler bevilget af Campania-regionen — ved at gennemføre betydelige arbejder af væsentlig indvirkning på dette beskyttede område, uden at den nødvendige miljøkonsekvensvurdering er foretaget, således som foreskrevet i dette direktiv.

Er Kommissionen enig i, at såfremt ovennævnte fællesskabsbestemmelser ikke overholdes, er de tilladelser, som de kompetente italienske myndigheder har udstedt til disse arbejder, ulovlige?

Svar afgivet på Kommissionens vegne af Margot Wallström

(11. september 2003)

Artikel 6, stk. 3, i Rådets direktiv 92/43/EØF af 21. maj 1992 om bevaring af naturtyper samt vilde dyr og planter indeholder følgende bestemmelse om lokaliteter, der i henhold til proceduren i direktivet opføres som lokaliteter af fællesskabsbetydning, og som udpeges som særligt bevaringsområde:

Alle planer eller projekter, der ikke er direkte forbundet med eller nødvendige for lokalitetens forvaltning, men som i sig selv eller i forbindelse med andre planer og projekter kan påvirke en sådan lokalitet væsentligt, vurderes med hensyn til deres virkninger på lokaliteten under hensyn til bevaringsmålsætningerne for denne.

De oplysninger, som det ærede medlem har indsendt, beviser imidlertid ikke, at der i det foreliggende tilfælde skulle være sket en overtrædelse af bestemmelserne i direktiv 92/43/EØF. Navnlig er der ingen oplysninger om de aktiviteter, som hævdes at have en væsentlig indvirkning på IT 8040006 »Dorsale Monti del Partenio«, der foreslås udpeget som lokalitet af fællesskabsbetydning. Det kan derfor på nuværende tidspunkt ikke bevises, at der er sket nogen overtrædelse af nævnte direktiv. Indsender det ærede medlem imidlertid detaljerede oplysninger, der sætter Kommissionen i stand til at vurdere spørgsmålet ud fra bestemmelserne i direktiv 92/43/EØF, kan Kommissionen undersøge sagen nærmere.

(1) EFT L 206 af 22.7.1992, s. 7.